
1

JEG SLEIKA DE MØKKETE VINDUENE på matvarebutikken. Prøvde å fange speilbildet mitt, men det var som en oljete skygge som glapp mellom øya. Jeg hadde ikke noe speilbilde, jeg var usynlig, glodde gjennom meg sjøl og inn på folka som rava rundt mellom hyllene. Lufta dirra av stress, plastikkvimpler og elektriske rør skrudd inn i hverandre. Det romla i magen på kjøpesenteret og klirra i glassplatene. Jeg svelga en luftboble, holdt pusten mens jeg fant fram pekefingeren, pusta ut og prøvde å tegne ansiktet til Sorry, med flettene ut til sidene i doggen. Men det var som om vinduet krølla seg, eller fingeren var tom, og doggen forsvant sammen med speilbildet mitt i den klamme lufta av kunstige blomster og dårlig ånde. Akkurat som om vi var på feil sted og ikke syntes, som om vi ikke var verdt sprekken i glasset. Neglen min skrapa mot vinduet, og jeg så inn på resultatet av nattas utflukt. Priskoder var Sorrys greie.

Det var kaos inne i butikken, og jeg kunne stå og glane til jeg blei tørr i huet og blank i øya. Jentene i kassa sprang fram og tilbake, ropte på hverandre og gråt på skuldrene til vaktene som prøvde å rive seg løs og springe etter kundene. Noen rasa avgårde med glisa på lur og handlevognene fulle for en slikk og ingen ting, og andre sto ved disken og hylte at en liter melk ikke kunne koste skjorta av en vanlig mann med svart belte i shopping. De reiv seg i håret og banna på at prisene måtte være feil og butikken en skandale. Priskodene peip illevarslende når de blei registrert, som om de unnslapp med et nødskrik, og apparatene spydde ut ubrukelige kassalapper.

Sjefen sjøl, Mr. Mall, slo ut med armene. De svære solbrillene på nesetippen, den hvite hansken opp i været og en gjeng med svære vakter rundt seg.

– Hvordan kan det skje again? ropte han i hakkete bokstaver. – Det er ikke mulig. Det skal ikke skje!

Jeg grøste av Mr. Mall, stanga huet mot glasset og sleika på vinduet. Det var disse gangene jeg kunne se avtrykket av noe vi gjorde ute i Senteret, jeg så de gjennomsiktige bildene våre i kaoset med feil priskoder i den overfylte matvarebutikken. Jeg blei kald under genseren, som om ryggen var en rad med isbiter som knuste mot hverandre når jeg bøyde meg. Jeg kunne liksom se Mr. Mall og oss på én gang.

Ingen ting kosta det det skulle. Og det var vi som hadde gjort det.

– Husk, at alt har sin pris! ropte Mr. Mall, så rundt seg på vaktene og stirra rett på meg i det møkkete vinduet. Jeg blunka og pirka meg i øyekroken, akkurat som når jeg fikk lyst til stjele noe. La merke til de blåaktige ormene som sprengte seg gjennom den hvite huden til Mr. Mall. Han svelga munnen og bare stirra tvers gjennom vinduet. Blei stående og glane ut på alle etasjene med balkonger fulle av sjapper og folk, blinkende neonskilt og den svære metallkula som hang ned fra glasstaket i midten av hele Senteret. Den så nesten ut som et svært vepsebol.

Mr. Mall så tvers igjennom meg. Som om armene mine var gjennomsiktige vinger og kroppen helt blank som på et insekt. Det var ingen som kunne se meg der i Senteret.

Jeg flagra nedover, etasje for etasje, hele tida rundt kula, hang over gjerder, løp langs balkonger og plukka litt i søppelbøttene, som et forvirra insekt på vei ut i ingen ting. Jeg var vant til å være aleine i Senteret, og jeg var vant til å være blakk. Tegna ansikter som forsvant i doggen og skrapa fingra bortover vinduene da jeg gikk på henne i caféen. Med to sugerør stikki inn i ansiktet. Håret rufsete og blankt som et kunstig juletre. Hun hadde en diger kanin ved siden av seg. Stor og rosa med glitter rundt øya. Brekte ører og lange følehorn som bøyde antenner foran seg i lufta. Kaninen var omtrent dobbelt så stor som jenta. Magen var hvit og sprekkeferdig som om kaninen hadde svelga ei bombe av krem.

Jenta skrapte sugerøret mot bånn av kruset og traff meg. Fingra hennes folda rundt koppen. Det var lyden av sugerøret på bånn av det tomme hjertet mitt. Øya våre møttes i et kort søk. Hun la armen sin over magen på den rosa kaninen.

– Hvor har du fått tak i kaninen? spurte jeg.

– Det er’kke noen kanin, sa hun. – Det er en hare, og jeg vant’n på tombolaen.

Hun velta begeret ned fra bordet. Det spratt ned på de hvite flisene. Ikke ei dråpe løsna.

– Du må ha flaks, sa jeg. Og så det nå. Hun hadde små popcorn i håret. – Jeg hadde både flaks og uflaks.

– Åssen da?

– Jeg vant på loddet …

Hun reiste seg. Sparka borti begeret. Tok kvælertak på kaninen og dro den med seg.

– Og så møtte jeg en fyr som spurte om så mye piss at jeg blei nødt til å gå.

– Hva heter’u? spurte jeg.

Hun stoppa. Jeg så hvordan fingra hennes greip inn i stoffet på haren. Neglene hennes mot den hvite magen som øyer på en lodden terning.

– Jeg heter Trash, sa hun og forsvant ut fra kaféen. Slepte kaninen etter seg. Jeg plukka opp begeret hennes fra gulvet. Prøvde å sleike det, men det var helt tomt. Jeg pressa meg ut dørene og sto helt nede på gølvet i kjøpesenteret, eller Senteret som alle kalte det. Jenta var ingen steder. Jeg kjente sluket fra lommebøkene. Det trakk fra utgangsdørene. Folk sprang i handleveskene på hverandre, stirra inn i utstillingsvinduene og jaga ungene og speilbildene sine foran seg. Et blåaktig lys seiv gjennom glasstaket der oppe, ga alle sammen skygger rundt munnen og tall på leppene. Langs veggene i hele den svære hallen løp terrasser og balkonger fulle av sjapper og boder som solgte pjus, krims-krams og dippedutter. Det var kaféer, stressa foreldre og søvnige gamlinger.

Jeg gikk bort til fontena. Ei stråle grumsete vann som blei trøkt opp fra dypet av en liten kulp rett ved siden av den massive talerstolen. Vannet var fortsatt rødaktig etter det som hadde skjedd natta i forveien, og jeg så lange avtrykk etter de slafsete leppene på mopper vaktene i Senteret hadde dradd over gølvet. Nedover balkongene rett ovafor fontena så jeg ei glinsende stripe der makrellen hadde flydd. En av vaktene kom opp på sida av meg. Han stirra ned i fontena. Klødde seg i huet og rista ut noen mørke skorper. På bunnen av bassenget kunne jeg skimte noen av de mosa makrellene, som skinnende blanke regndråper på havets bunn. Alt ser liksom levende ut under vann. De er fri nå, tenkte jeg.

Det begynte å sprake i høyttalerne, og stengesignalet sprakk seg hakkete ut mellom glassveggene. Jeg la på sprang oppover rulletrappene i motsatt retning av alle som var på vei ut, skrapa neglene over de møkkete og nedtusja murstolpene som holdt glasshuset oppe. Lysa begynte å blinke advarende, først fort så saktere. Matte blunk fra ei sol ingen hadde sett på en evighet. Vaktene dukka opp med svære nøkkelknipper og rista dem som klaser med rustne bær. De passa på at ingen blei igjen i Senteret, så låste de seg inne om natta og passa på at ikke en sjel kom seg inn før de åpna neste morgen.

Det var sånn jeg var usynlig. Folk så meg ikke ute i Senteret. Jeg kunne nesten gå gjennom folk, jeg kunne stå rett foran dem uten at de snakka til meg, jeg kunne rappe fra de små bodene uten at noen la merke til det. De så ikke at det feilte meg noe, at jeg hadde levd hele livet mitt inne på et kjøpesenter. Så ingen la merke til meg da jeg sneik meg hjemover, sprang gjennom balkong etter balkong som begynte å tømmes for folk, åla meg mellom businessmenn som pakka sammen bodene sine, oppover, etasje for etasje, runde etter runde langs terrassene, hele tida rundt den svære metallkula som hang ned i midten av Senteret, helt til jeg kom fram til ei branndør under et blinkende skeivt Exit–skilt. Nødutgangen var veien inn til et system av smale, hvite korridorer på baksida av sjappene. Jeg åpna døra inn til det spesielle bøttekottet, klatra på hyllene og vippa opp den lille porten til ventilasjonsanlegget.

Så var det bare å smelle porten igjen etter seg og krabbe på skrå oppover i den fettete gangen. Det var akkurat plass til å bevege seg på knærne, og det var mørkt. Som om jeg var inne i øret på Senteret. Jeg kunne høre lyder fra over alt i glasshuset i ventilasjonsgangene som møttes her oppe, pust og stønn, stemmer, gråt. Og nøkler i låsene. Alt jeg kom borti var loddent og bevegelig, enten det var veggene fulle av støv og svette, eller kryp jeg aldri hadde sett. I enden foran meg kunne jeg skimte den matte åpningen som jeg kravla mot.

Den ordentlige vinden i lufta der oppe på taket av Senteret stakk og reiv, det var noe helt annet enn den klamme filla av trekk som dro gjennom gangene og sleika meg der nede i mørket. Jeg blei stående og svelge. Natta krøyp ut fra alle gjemmestedene, og jeg så gjennom glasstaket at de var i ferd med å stenge der nede under meg. Jeg tok noen skritt over taket. Ingen brydde seg med å kikke opp, og jeg lekte gjemsel med mørket. Jeg hørte suset fra alt utafor Senteret, suset fra alle stedene jeg aldri hadde vært, alt jeg aldri hadde sett.

Jeg dro vekk presenningen og krøyp på den smale stigen i det tynne røret ned til kula vår, der vi bodde.

– Åssen går’e? peip Albin. Stemmen var skarp, som om han ikke hørte seg sjøl, akkurat som han snakka gjennom en telefon hele tida. Øya hans var røde. Håret helt hvitt og kort som ledningsstumper. Han var lavere enn meg og hadde på seg en møkkete kjeledress som kanskje hadde vært hvit en gang. Han la huet på skakke og blunka med gjennomsiktige øyevipper, slikka seg rundt munnen og dro meg i armen. – Åssen går’e?

Jeg heiv meg ned i hengekøya. Hjemmet vårt var rundt, med et svært, rustent stålskjelett som gikk gjennom hele kula. Vi tyna strøm fra noen sprekte, gamle stikkontakter. Ledningene hang ned fra taket som flassete slanger. De mista hele tida litt av skinnet sitt. Vi hadde en liten tv midt i kula og ei svær hengekøye rett foran, strekt fra to av stålribbeina over oss. Noen lyspærer var plugga i kontaktene som lysende øyer på slangen. Vi hadde lagd stiger inne i kula, bort til den ene veggen hvor vi kunne se ut i ei smal glipe mellom jernplatene, ned til bunnen av kula, og bort til røret med stigen hvor vi kunne komme oss opp på taket og ut.

– Ikke noe nytt? Ingen steder å gjemme seg? sa Albin mens han skritta rundt meg på de fuktige stigene.

– De har rydda opp nede i fontena etter i natt, sa jeg.

– Har’em vaska opp?

– Noen har vaska og noen har rydda opp, sa jeg.

– Nå er’em i hvert fall fri, sa Albin. – Fri som fisken.

Albin blei stående og se på meg. Hvis det ikke var noen som så meg nede i Senteret, var det ingen som så meg sånn som Albin oppe i kula. Jeg tenkte på Trash, jenta jeg hadde møtt, at hun også hadde sett meg. Ute i Senteret.

– Men noe mer, åssen var’e ellers. Ikke noe nytt i sprekken i hvert fall. Si det ‘a. Kom igjen?

Det gikk an å se ned i Senteret gjennom sprekken mellom to av jernplatene. Alt blei veldig smått, og lydene drukna i det enorme ekkoet, men det gikk an å se bevegelser og huer, vinduer og handlebager. Albin hang rundt sprekken hele dagen. Han var bare utafor en og annen natt, sånn som i går.

Noen slukka lyset i Senteret under oss. Brumminga fra det elektriske anlegget stoppa, summinga fra lysstoffrøra og pusten fra viftene i ventilasjonsanlegget forstumma, og det blei stille, vi hørte bare vaktene som sopa søppel over gølvet der nede og vinden som hviska historier mot presenningen oppe på taket.

– Fortell noe’a, kom igjen, vær kul ‘a, maste Albin. Han hang i stigen. Tok tak i skuldra mi med den ene handa. Trøkte den andre ned i lomma på kjeledressen. Den hadde matte sølvstriper langs bein og armer, og et stort firmamerke på ryggen, alt sammen gnidd inn med støv og fett og hvite hår som hadde blitt lugga av huet hans.

– Det var fullt kaos i matvarebutikken igjen, sa jeg. Sorry smilte, men så ikke på meg. – Så det har nesten vært en helt vanlig dag.

– Gi deg’a, jeg kan lese deg som et åpent blad, sa Albin.

– En åpen bok, sa jeg, – men du kan’ke lese noe som helst.

Det var det samme maset hver kveld. Albin som ikke blei fornøyd før jeg hadde fortalt hundre historier, alt som hadde skjedd, som om han prøvde å lage et kart oppi huet sitt over alt han hadde gått glipp av. Han hadde aldri vært ute i Senteret om dagen.

– Jeg veit det har skjedd noe, skjedd noe faenskap, gliste Albin. Grepet hans stramma i klærne mine, han holdt kjeft ett øyeblikk, og jeg visste at han tenkte seg om, han gjorde aldri to ting på én gang. Jeg hørte de nakne skritta til vaktene, de leita i alle krokene etter gamlinger de måtte jage ut for kvelden. Det knitra i høyttalere og knepte i dører.

– Jeg har møtt ei jente, sa jeg.

Albin slo handa opp mot munnen, og øya rant ut av huet hans.

– Hæ? Har du møtt noen, prata med noen vi ikke kjenner?

Sorry stirra foran seg på tv-en med firkanta brune øyer. Jeg visste at hun alltid hørte hvert ord vi sa. Hun hadde ei mørk flette av stivt hår ut på hver side av huet sitt, og når hun lukka øya og smilte, var det akkurat som om det var plass til et lite hjerte der fortenna traff hverandre. Som om hun kunne sile små hjerter mellom tenna sine. Sorry hadde altfor korte armer og altfor små fingre. Sånn at huet hennes blei altfor stort. Armene hennes rakk bare til midt ned på brystet. En gang må de ha slutta å vokse.

– Hvem var’e? Var’e virkelig «goddag» og «åssen går’e»?

Pusten hans sto rett i ansiktet mitt.

– Det var ei jente, mer veit jeg ikke, sa jeg.

– Noen spesielle kjennetegn? sa Albin alvorlig. – Arr, øyenfarge, høy hals?

– Høy hals?

– Sår hals da, hva som helst, men helst noe spesielt?

– Hun bar på en diger, rosa kanin, sa jeg. Det var det eneste jeg kunne komme på.

Albin slo seg på låret så en sky av støv sto opp fra kjeledressen hans.

– Ja, da er’e ikke vanskelig å finne jåla i høystakken. Bare se etter ei jente med en rosa kanin, det er jo ganske spesielt, da.

Jeg ville ikke si at hun hadde popcorn i håret. Sorry hadde reist seg og sto foran meg mens hun pussa på en liten mynt med ei fille hun hadde i de korte armene.

– Fortalte du henne om oss? sa Sorry.

– Nei, sa jeg. – Jeg sa nesten ingenting.

Sorry fortsatte å pusse. Mynten gikk fram og tilbake mellom henda hennes. Den var av det gamle slaget. Jeg hadde finni den i ei søppelbøtte.

– Du må være forsiktig med de menneskene du treffer ute i Senteret, sa Sorry stille.

– Var a farlig, eller? spurte Albin.

Seiko satt helt stille i hengekøya. Stanga den høye panna opp i lufta. Han fukta leppene sine. Jeg rista på huet. Så ned i mørket under kula.

– Kanskje hun kunne komme på besøk, hvis hun ikke er farlig, mener jeg? sa Albin.

Sorry beit seg i underleppa og gjemte hjertet i munnen. Jeg prøvde å forestille meg noen andre enn oss, og Me, hun som hadde fått oss dit, inn i kula vår. En fremmed i stua. Jeg blei svimmel av tanken som surra inne i huet mitt, på at Trash der ute, plutselig var her inne, i hengekøya vår, foran tv-en. Jeg hadde aldri kjent noen andre enn Albin, Seiko, Sorry og så Me, som kom av og til. Jeg blei varm og kjente hvordan tankene traff øya mine da jeg så på Sorry, traff kinna så de blei røde.

– Vi kan kanskje snike oss ut av og til, men de der ute kan aldri komme inn hit, sa Sorry.– Du finner aldri noen som oss der ute, aldri hvor mye du leiter.

Øya hennes dirra, men jeg visste ikke hvorfor. Hun rakk fram handa si. Tvinna fingra inn i håret til Albin som små kroker og trakk han sakte mot seg.

– Lugging er ei jentegreie, sa Albin og smilte. Og Sorry slapp taket med en gang. Hun fant fram mynten og fortsatte å pusse.

Jeg sank ned foran tv-en. Jeg så det konsentrerte uttrykket til Sorry speile seg i skjermen mens fingra hennes gnidde videre, tenna rett mot hverandre og munnen halvåpen. Jeg så hjerteformen. Hun hadde Seiko ved siden av seg. Han tok seg på de fuktige leppene. Væta én og én finger, og han blei aldri tørr. Han sa aldri noe, ikke en lyd. Han var lang og tynn med store alvorlige øyer, nesten smale øyenbryn, og han strakte alltid hals mot taket, som om han prøvde å rekke opp til noe. Albin begynte å jazze med huet, og klarte ikke å se et helt tv-program uten å sovne. Han mumla stille i munnen på folka på tv-en.

– Jeg er sannelig gla’ vi bor her, som skikkelige folk. Jeg tru’kke jeg hadde orka å vært så små som de folka på tv-en, da hadde jeg gått helt på gølvet. Åssen går’e an å være så liten, javel, lev deres eget liv, små luringer.

– Da hadde du gått på veggen, retta jeg.

– Fortell meg når jeg har muligheten til å gå på gølvet, sa Albin. – Det er like ofte som du går på veggen.

Det var oss fire, og sånn hadde det alltid vært. Og de tre andre var bare utafor kula vår og nede på gølvet i Senteret de gangene vi sneik oss ut om natta. Som i går kveld da vi lurte oss inn i matvarebutikken, Sorry fikk bytta prislapper og vi utførte Albins slipp–makrellen–fri–aksjon. Det var Albins idé. Han var veggis, pasifist og albino, en rar sjukdom som gjorde at han var født uten farger. Det var derfor han måtte holde seg inne om dagen. Albin hadde skremt vettet av hvem som helst ute i verden med røde øyer, gjennomsiktig hår og total mangel på folkeskikk.

Natta før hadde vi hørt tunge pust i det fjerne. Stoppa foran de oppskrapa vinduene inn til matvarebutikken. Det hadde dirra i beina på kjøpesenteret. Mørket tetta nesten alle sprekker. Og bare en naken lyspære glimta mot glasstaket. Senteret var et tomt skall. Det var langt til taket og høyt under himmelen.

– Hysj, sa Sorry. Stemmen hennes falt flere etasjer før den traff gølvet.

– Jeg hater å hviske, hviska Albin.

– Hvorfor det? sa Sorry.

– Det er jo sånn de fanger makrellen, spytta Albin ut i mørket. – Med hviskestang.

– Fiskestang, sa jeg lavt.

– Ja, sa Albin. – Vi skal befri makrellen, ikke hviske.

Jeg dytta Albin i ræva, pressa han oppover den svære glassdøra til han fikk tak over kanten, sprella med de tynne beina og halte seg over. For å få lurt oss inn i matvarebutikken måtte vi over døra, inn ei smal glipe rett under taket, så vi ikke løste ut hele alarmkobbelet. Vaktene på natterundene kunne komme susende hvert øyeblikk, og det blinka rødt i magnetfelt og låsesystemer. Seiko sto inne i den mørke butikken allerede og så seg rundt. Han hørte på meg, uten å si noe.

Jeg trampa opp på de breie dørhåndtaka, og Sorry støtta meg. Jeg hvilte et øyeblikk, klinte ansiktet mot det kalde glasset og slikka doggen av ruta før jeg fikk karra meg over og inn. Vi sto på innsida av butikken og så på Sorry som hekta seg fort oppover glasset og etterlot seg små, fuktige erteavtrykk. Som om henda hennes var sugekopper. Hun holdt på å lirke huet forsiktig gjennom sprekken, da vi hørte skritt bortover balkongene. Vi andre blei stående dønn stille inne i butikken. Kroppen til Sorry hang ned på utsida av døra. Det skinte matt i knappene hennes som en hjelpeløs makrell på en diger krok av betong.

For hvert skritt ute på betongen, kjente jeg hvordan spyttet forsvant fra munnen, og det var som om jeg hadde kjeften full av stålull. Vi blei stående og stirre opp på Sorry som hang til utstilling foran glasset. Det så nesten ut som om hun fløyt i lufta. Jeg så at Albin prøvde å si noe, men kjeften hans gikk av ledd. Sorry beit seg i leppa. Jeg tok Albin over munnen og trakk han med meg inn i skyggen av Seiko som bare sto helt stille og kikka på skrå opp i lufta. Jeg tviholdt i den svære buksa som slang rundt hoftene hans. Nesa til Albin var våt mot genseren, og han pusta og kava og klarte ikke å stå stille. Jeg så huet til Sorry i glipa, blikket hennes ned mot oss, motet som rant ut av pupillene og redselen hun sugde ut av ansiktene våre helt til øya hennes bare var hvite. Hun kunne ikke se hva som skjedde bak seg ute på balkongene, og vi var innestengt bak glassdørene med den beste utsikten til alt som ville gå galt.

Vi hørte det rasle i nøkler, og en hengslete fyr kom travende forbi. Et digert nøkkelknippe klirra mot låret hans, og henda hang nesten nede på knærne i vaktdressen. På huet hadde han langt hår i noen tynne striper ned over ryggen og digre øreklokker fulle av lyd. Han nynna og sang på én lang tone, og hadde han bare retta seg opp, skrudd ned lyden og vinkla øya, hadde vi vært spikra og tatt. Da hadde han sett rett opp på den blanke kroppen til Sorry som hang i løse lufta utafor matvarebutikken og en gjeng med spøkelser som sto i mørket innafor glasset. Tre skikkelser i jakka til Seiko. Med svære øyer, bustete hår og skjælvne buksebein, en gjeng vakta aldri kunne glemt synet av.

Men han halsa forbi, tromma seg på låret og hamra nøkkelknippet bortover på rekkverket. Klynka noen strofer.

Sorry seig ned på innsida av glasset. Som om huet hennes til slutt slapp kroken.

– Det var på hengende huet, sa Albin.

Sorry tok noen vaklende skritt mot oss før hun satte seg ned på en stabel bønner. Hun blødde fra leppa der kroken hadde sitti. Luggen hang som små filler ned i panna og flettene var bøyd. Øya hennes var i ferd med å falle på plass, men de var smale og glinsende.

– Åssen går’e? sa Albin.

Hun prøvde å se ned på munnen sin. Tok seg til leppene og blei rød på fingra.

– Du blør jo, sa jeg.

Hun svelga.

– Neida, sa Sorry. La armene sine i kors over brystet. – Det er nok bare leppestiften.

– Hæ? sa Albin.

– Du skjønner deg ikke på sånne jentegreier, sa Sorry. – Hvor er fisken?

Albin så seg fort rundt.

– Fisken?

– Skal vi ikke slippe fri fisken?

Så begynte han å løpe innover i lokalet. Sorry og jeg gikk rolig etter. Jeg kjente den lille handa hennes på nakken. Fingra hennes som krøyp inn mellom nakkehåra mine. Filtra seg inn i små knuter. Det kjentes ut som om hun skalv.

Hun stoppa, og det lugga i håret mitt. Jeg så ned på henne. Hun hadde klistra en priskode i panna. En hvit lapp med svarte streker som en pistrete pannelugg med tall under. Blodet eller leppestiften, eller hva det var, var dradd ut over i en brei klovnemunn. Hun hadde fullt av små priskoder klistra på fingra.

– Hvor mye er jeg verdt? sa hun bare. Så rett på meg med øyer som var i ferd med å åpne seg. Jeg skulle til å svare at ingen hadde så mye penger, verken i bøker eller på kort, at hun var verdt mer enn noen prislapp, og så hadde jeg ikke peiling på hva jeg skulle svare. Og det var sånn jeg ikke skulle glemme henne.

– Herover! ropte Albin. Han sto bøyd over en liten boks. I gult metall. – Åssen går’e?

Sorry gikk til sida. Begynte å klistre priskoder på forskjellige varer, plukka av noen nye og bytta rundt. Albin sto ikke så langt fra kjøledisken ved foten av et digert boksefjell. En stabel av tusenvis av like bokser. Han fomla med lokket, og holdt for én gangs skyld kjeft. Lirka det løs for harde livet. Håret i hvite tjafser ned i øya. Han skalv på henda. Snudde seg sånn at lyset fra frysedisken falt inn på fingra hans. Han reiv av lokket.

– Åssen går’e? sa han. – Hei på skrei?

Han stoppa.

– Men de er jo døde. Hallå? De har tatt seg et skikkelig blodbad, åssen går’e?

Han kikka ned på den mosa fisken. Rista litt på boksen som for at den skulle våkne.

– Det er tomat, sa jeg. – Ikke blod.

– Er’e leppestift, eller? sa Albin.

– Det er tomat, sa jeg igjen.

– Så ekkelt det må være å ligge i tomat, sa han. La huet på skakke og så ned på den blanke fisken på boks. Så opp igjen på meg.

– Det er’kke greit å være makrell i isolat, sa han til fisken.

– Makrell i tomat, retta jeg.

– Åssen går’e, litt trangt, eller? fortsatte Albin. – Nå har vi kommet for å gi dere et friminutt. Slippe dere ut av boksene, til et liv utafor tid og hermetikk.

Så åpna vi alle boksene med makrell i tomat. Det var planen. Sorry, Albin og jeg reiv av lokka, skrapte ut gørra og putta den ned i plastposer. Det var Albin som var i mot å spise dyr, og han hadde fått spesiell medfølelse med makrellen etter en reklame på tv. Så der sto vi midt på natta i Senteret og slapp fri tusenvis av mosa fisk. Sorry skrapte av seg priskodene hun hadde på henda, og ingen jobba fortere enn henne, med alt for korte armer som stoppa ved livet og de dokkeaktige fingra som klumpa seg ytterst på henda hennes. Seiko satt for seg sjøl og silte kaffebønner mellom fingra. Han prøvde å sleike på dem, men grein på nesa.

Så dro vi med oss sikkert tredve plastikkposer med makrell gjennom sprekken over døra. Sorry hekta seg fast med de små krokene hun hadde til fingre og slepte dem over, uten å søle, hun lirka huet sitt mellom, uten å skrape seg. Vi fikk Seiko over, og så sto vi ved balkongen og så ut over Senteret. En svær tom hall med slitte vinduer, falma skilt og grå betongterrasser med stengte sjapper langs veggene. Det var akkurat sånn jeg kjente meg når jeg våkna midt på natta. Som om huet mitt var så tomt, og ekkoet i hjertet mitt var så stort. Og midt i dette tomme glasshuset hang den digre metallkula ned fra taket som dette svarte hjertet.

Langt nede, rett under oss, på gølvet, hørte vi lyden av fontena som pissa ut noen møkkete dråper. Vi så på hverandre. Albin gliste over hele trynet. Myste mot taket. Tok handa mi og klemte. Han var klissete av fisk i henda og rød av tomat over alt.

– Nå slipper vi makrellen fri, sa jeg.

– Flink fisk, sa Albin, nikka, så tok vi tak i plastposene, telte til tre, og helte makrellen åtte etasjer rett ned i det lille bassenget. Det gikk et sus gjennom Senteret, og som et sørpete ras traff fisken vannflata i et lite smell.

Albin pusta meg i nakken. Jeg hjalp Seiko, trakk han i armen, dro opp buksa som sklei nedover den tynne kroppen hans. Og vi løp gjennom terrassene, langs tomme butikker, nedslåtte boder og sammenslåtte kafébord. Inn døra til nødutgangene, inn på bøttekottet og opp i ventilasjonsanlegget. Vi krøyp på alle fire oppover i de fettete gangene til vi kom opp på taket. Seiko alltid i midten, Albin skravlende foran Seiko. Han gjenfortalte alt vi hadde gjort. I minste detalj, så godt han huska. Sorry krøyp forrest. Hekta seg oppover med de små krokene.

– Også har’em bare, snipp–snapp–snute, hele fontena full av makrell, skulle likt og sett trynet på dem der nede, med så mye fisk fra klar himmel.

Vi blei stående og trekke inn den kalde nattelufta. Gjennom glasstaket så vi lommelyktene til forvirra vakter med fontena full av mosa makrell. Himmeltaket over oss var svart og uten hull. Vi så bare lyset på toppen av fabrikkpipene langt borte. Som om horisonten lå og blunka til oss. Albin svevde over taket som ei hvit fille og strøyk seg over låra. I en møkkete kjeledress full av makrellens dødskyss og leppestiftmerker.

– Flyvefisk, åssen går’e? lo Albin.

Så krøyp vi ned i den digre metallkula som hang fra taket midt i kjøpesenteret. Det var der vi bodde og vi hadde vært der hele livet, Sorry Seiko, Albin og jeg.

Sorry hadde fortsatt priskoden i panna da vi la oss til å sove.

